**MODUL 1: Idrætsfagets basis**

**Modultype, -omfang og -sprog**

Basis, nationalt udarbejdet på 10 ECTS-point. Modulsproget er dansk.

**Kort beskrivelse af modulet**

Et modul, hvor den studerende arbejder med fagets historie, indhold og arbejdsformer med fokus på grundlæggende viden, færdigheder og kropslige kompetencer. Indholdet vil bl.a. være leg, løb, spring, og kast, redskabsgymnastikkens basis, boldbasis og basis indenfor dans og udtryk. Emnerne vil bl.a. omhandle idrættens værdier, kvaliteter, historie og mangfoldighed, anatomi og bevægelseslære, motorisk udvikling og læring, undervisningsplanlægning, metodiske grovformer og formidling.

**Modulets vidensgrundlag**

Modulet bygger på humanistisk, samfundsvidenskabelig og naturvidenskabelig teori og forskning vedrørende børn og unges motoriske udvikling og læring, på teorier om idrættens kvaliteter og mangfoldighed og om idrætsfagets historie og grundlæggende idrætsdidaktik. Derudover udgør forskning vedrørende idrætsfaget i folkeskolen et centralt grundlag.

**Kompetenceområder, som indgår i modulet:**

Kompetenceområde 1: Elevers kropslige muligheder og alsidighed

Kompetenceområde 3: Idrætsfaget i indskoling, på mellemtrinnet og i udskolingen

Kompetenceområde 4: Idrættens værdier og kultur

**Kompetencemål, som indgår i modulet:**

Den studerende kan:

* udføre, beskrive og analysere bevægelser indenfor et alsidigt bevægelsesrepertoire med henblik på at udvikle elevers alsidige bevægelsesfærdigheder og kompetencer i idræt gennem leg, sport, æstetiske bevægelsesaktiviteter samt aktiviteter i og på vand og i naturen
* begrundet planlægge, gennemføre, evaluere og udvikle alsidig, inkluderende og differentieret idrætsundervisning i folkeskolen med henblik på udvikling af elevers personlige, sociale, kropslige og idrætslige færdigheder og kompetencer.

|  |  |
| --- | --- |
| **Vidensmål:** Den studerende har viden om | **Færdighedsmål:** Den studerende kan |
| alsidige idrætsdiscipliner og bevægelsesaktiviteter | anvende det alsidige, brede idrætsbegreb |
| undervisning forbundet med det kropslige, det fysiske og det kognitive | beherske alsidige bevægelsesmønstre og kropsudtryk |
| kropslige udtryk og erkendelse gennem kroppen på baggrund af mestringen, kampen, legen, dansen og fordybelsen | gennemføre undervisning i forskellige fysiske omgivelser |
| fagbegreber af relevans for undervisning i idræt | analysere elevers læring med begreber fra fagets praksis og teori |
| varierede evalueringsformer, formativ og summativ evaluering – herunder motoriske test | anvende varierede evalueringsmetoder til afdækning af mål og hensigter med fysisk aktivitet, livskvalitet og læring – herunder motoriske test |
| elevforudsætninger i indskoling, på mellemtrin og i udskoling | planlægge, gennemføre og evaluere differentieret undervisning i idræt, der tager hensyn til den enkelte elevs læring og medbestemmelse i fællesskabet |
| progression og kontinuitet i idrætsundervisningen i hele skoleforløbet | planlægge, gennemføre og evaluere  idrætsundervisning, der understøtter, udvikler og udfordrer elevers læringsmiljøer og læringsfællesskaber |
| skolefagets begrundelse, form og indhold i et historisk, kulturelt og samfundsmæssigt perspektiv | anvende bevægelsesformer og bevægelseskulturer såvel historisk, nutidigt som fremtidigt |
| resultater af nationalt og internationalt forsknings- og udviklingsarbejde |  |